  Туспуктэм: Майя Бывальцева Майя Бывальцева 2023-тӥ арын удмурт кылбурчи, этнограф, мер но политика ужась Кузебай Герд (Кузьма Чайников) но нырысетӥ удмурт нылкышно кылбурчи Ашальчи Оки (Акилина Векшина) вордскем дырысен 125 ар тырме. Соин валче Удмуртиын быдэс ар ӵоже соослы сӥзем пӧртэм ужрадъёс ортчозы. Со сярысь журналистъёслы «Удмурт Кенеш» оагезяськонлэн тӧроез Андрей Ураськин вераз. « 21 феврале удмурт театрын луозы Герд лыдӟонъёс. <…> Вань районъёсын «Удмурт Кенешлэн» ёзчиосмы ортчытъялозы пӧртэм-пӧртэм ужрадъёс, Ижевскын но туж трос гинэ ужрадъёс ортчозы. Собере сӥзьыл, озьы ик удмурт театрын, 21-тӥ ноябре бадӟым сӥлы ужрад ортчытом, йылпумъяса та юбилейной арез » Андрей Ураськин, «Удурт Кенеш» огазеяськонлэн тӧроез Ужрадъёс пӧлын Кузебай Гердлы но Ашальчи Окилы сӥзем лыдӟонъёс, нылпиос понна вожвылъяськонъёс, гожъясьёсын, артистъёсын творчествоя пумиськонъёс луозы. Озьы ик Татарстанэ, Башкортостанэ потаны малпало. Котырес дырпусъёслы сӥзем ужрадъёс 14-тӥ толшоре кутскизы. Кузебай Гердлэн вордскем нуналаз «Удмурт Кенеш» оагезяськонлэн ёзчиосыз, мер азьветлӥсьёс, школаын дышетскисьёс, студентъёс, Ижын улӥсьёс югдытӥсьлэн синпелетэз доры сяськоас понӥзы, удмурт но ӟуч кылъёсын кылыбуръёссэ лыдыӟизы. Собере Кузебай Герд нимо йскалык музейын солэн тусбуйыныз конверт вылэ нимысьтыз штемпель пуктон сӥё-дано ужрад ортчытӥзы. Со конвертэз но штемпелез Россиысь почталэн Удмуртиысь управлениез элькунысь лулчеберетъя министерство но йӧскалык политикая министерство юрттэмен дасяз. Оглом 200 сюрс конвертъёс поттӥзы, соос Россие гинэ ӧвӧл, мукет кунъёсы но вӧлмозы. « Валаськом, калыкмылы историез вераны кулэ, солэсь (Кузебай Гердлэсь – ред.) ужзэ возьматыны кулэ. Со туж бадӟым пытьы кельтӥз удмурт калык понна Удмурт Элькунамы, сое тодыса мед будозы удмурт но, ӟуч но, бигер но, мари но » Эдуард Петров, Удмуртиысь йӧскалык плитикая министр Туспуктэм: Майя Бывальцева Кузебай Гердлэн вордскемез дырысен 125 ар тырмонлы лэсьтэм штмемпель Санкт-Петербургын почталэн музеяз утиськоз. Кызь вераз Россиысь почталэн Удмуртиысь управлениезлэн кивалтӥсез Сергей Колесов, али Ашальчи Окилы сӥзем конверт лэсьтон бордын ужало. « Оштолэзе конверт потыны, марка потыны кулэ. Та программаез ми одно ик азьланьтом но азинтом. Ми возьматом адямиосты, кин (татын – ред.) вордскиз яке улӥз, кин Удмурт Элькунэз азинтон понна трос тыршиз. Азьланьтом но калыке вӧлмытом » Сергей Колесов, Россиысь почталэн Удмуртиысь управлениезлэн кивалтӥсез Удмуртиын Быдыӟым Атыкай ож вакытэ фронт мышкын ужам, ож бере вордӥськем нылкышноослы сӥзем эссэ но очерк гожтонъя «Чигымтэ чидан» вожвылъяськон мынэ. Тегъёс: КузебайГерд АшальчиОки удмуртъёс Удмуртия  